**14.12.2023, Iași**

**Domnului Marcel CIOLACU, Prim-ministrul României,**

**Doamnei Raluca TURCAN, Ministrul Culturii,**

**Doamnelor și domnilor parlamentari ai Comisiilor de Cultură din Senat și Camera Deputaților,**

**În atenția Președintelui Director General al SRR, Răzvan Ioan Dincă,**

***Referitor la potențialele măsuri de austeritate direcționate asupra unor angajați care conjugă austeritatea de ani buni la Studioul Teritorial de Radio Iași***

**SCRISOARE DESCHISĂ**

Prin această scrisoare deschisă, un grup format din angajați ai Societății Române de Radiodifuziune – Studioul teritorial de Radio Iași, semnatari ai acestui document, dorește să atragă atenția asupra unei situații alarmante care afectează cel mai ascultat post public regional, dar și asupra lipsei de reacție a factorilor decidenți care nu se poate traduce decât în menținerea unei stări nocive de fapt, cu un potențial real de a afecta semnificativ misiunea publică, audiența generală, veniturile extrem de modeste ale angajaților, precum și atractivitatea unei cariere care să fie asociată cu postul public de radio.

Am atras atenția în repetate rânduri asupra aspectelor ce urmează să le dezvoltăm, atât în plan intern, în cadrul unor întâlniri cu managementul Radio Iași, cât și în spațiul public, prin distribuirea comunicatelor de presă emise de unul dintre sindicatele cele mai numeroase din SRR, în zilele de 20[[1]](#footnote-1) și 22 noiembrie[[2]](#footnote-2). Pe fondul unei perioade îndelungate în care nu s-a primit răspuns, recursul la o astfel de scrisoare devine un demers firesc și absolut necesar.

Recent, peste lipsa cronică de finanțare a acestui important canal media s-a așezat îngrijorarea profundă asociată unui proiect de ordonanță de urgență, ajuns în spațiul public, care prevede măsuri direcționate spre Societatea Română de Radiodifuziune ai cărei angajați suntem. Ne referim îndeosebi la paragraful care stipulează faptul că „*În anul 2024, serviciile publice autonome de interes naţional, cu personalitate juridică, reglementate prin Legea nr. 41/1994 privind organizarea şi funcţionarea Societăţii Române de Radiodifuziune şi a Societăţii Române de Televiziune, republicată, nu finanțează din fondurile alocate de la bugetul de stat acordarea pentru angajații proprii de bilete de valoare, cu excepţia tichetelor de creşă, reglementate de Legea nr. 165/2018 privind acordarea biletelor de valoare, cu modificările şi completările ulterioare, respectiv nu plătesc premii sau ore suplimentare din aceste fonduri.”[[3]](#footnote-3)*

O astfel de perspectivă sumbră, de a pierde inclusiv bonurile de masă, ar însemna reducerea cu cel puțin 20% a veniturilor și așa mizerabile ale angajaților Radio Iași, având în vedere că salariile personalului de execuție la postul public regional gravitează în jurul valorii de 5.000 de lei brut, de cel puțin cinci ori mai scăzute decât cele ale managementului. Menținerea unui nivel care nu poate fi calificat nici măcar de subzistență a reprezentat o constantă a ultimilor 15 ani, în contrast cu modul de calcul al veniturilor conducerii. La ora actuală, ne situăm pe ultima treaptă salarială atunci când ne raportăm la instituțiile finanțate din fonduri publice, într-un veritabil abis, o situație cunoscută de mulți ani în rândul conducerii SRR, iar starea actuală în care ne regăsim ne face să ne fie rușine să subliniem apartenența la acest loc de muncă și creează premisele pentru distrugerea oricăror condiții pentru atragerea de personal nou, calificat și competent, care să ocupe funcții care presupun o pregătire temeinică, riguroasă și în continuă adaptare, precum cele din organigrama specifică posturilor de execuție.

În 2023, doar câștigurile mari au fost protejate instituțional împotriva inflației și a pierderii puterii de cumpărare, iar atunci când salariul minim a fost majorat, impactul a fost resimțit în salariile șefilor, urmare a indicilor de salarizare ridicați, așa cum a punctat, recent, același sindicat.

În egală măsură, deși tardiv, din respect pentru public și ca o ilustrare a demnității profesionale, avem o datorie morală de a ne delimita ferm de practicile care au făcut obiectul unor dezvăluiri în presa națională, inclusiv cele care au umbrit sărbătoarea celor 82 de ani de la înființarea postului de radio, adresând scuze publice, solicitând tragerea la răspundere a celor care au întreținut derizoriul și reiterând faptul că astfel de momente nu sunt compatibile cu mediul în care funcționează o echipă pasionată formată din jurnaliști, personal tehnic și auxiliar, profesioniști ai radioului public.

Având în vedere cele expuse anterior, vă rugăm să luați în considerare:

* *Creșterea salariilor personalului de execuție cu cel puțin 50%, inclusiv printr-o economie generată de micșorarea salariilor personalului de conducere, în așa fel încât cei care aparțin de categoria din urmă să nu mai depășească salariul președintelui României.*
* *O formă care să securizeze bonurile de masă pentru angajații SRR-Radio Iași, prin creșterea indicilor specifici fiecărei funcții din organigrama personalului de execuție, inclusiv precizarea expresă a acestor indici în contractele individuale de muncă.*
* *Finanțarea corespunzătoare a activității jurnalistice.*
* *Definirea cu responsabilitate a treptelor profesionale din cadrul Contractului Colectiv de Muncă.*
* *Armonizarea și actualizarea legii 41/1994, identificarea unor corespondențe cu Legea Salarizării Unitare 153/2017, astfel încât personalul nostru să fie integrat într-un mediu predictibil și lipsit de interpretări.*

Trecem printr-un an extrem de complicat, ne așteaptă unul cu multiple provocări, cu recrudescența știrilor false și a interpretărilor facile și avem nevoie de un mediu de lucru sănătos pentru a ne onora misiunea și interesul publice.

Într-o societate democratică, radioul public are rolul esențial de a informa, educa, de a promova cultura și de a conecta comunitățile. Considerăm că este datoria noastră să semnalăm civilizat astfel de aspecte, în virtutatea libertății de exprimare atât de prețuite într-o instiuție media, și să ne asigurăm că această voce rămâne vie și puternică și nicidecum captivă unor condiții prielnice regresului.

1. <https://ssrr.ro/2023/11/20/sos-radio-romania-salarii-de-mizerie-pentru-executiv-sefii-castiga-cat-presedintele-tarii/> [↑](#footnote-ref-1)
2. <https://ssrr.ro/2023/11/22/solicitare-de-indreptare-a-inechitatilor-salariale-in-radio-romania/> [↑](#footnote-ref-2)
3. <https://cdn.economedia.ro/wp-content/uploads/2023/12/Proiect-OUG-masuri-consolidare-fiscala.pdf> (pag. 4) [↑](#footnote-ref-3)